ગ્રામજનોના જણાવ્યા અનુસાર સસ્તા અનાજની દુકાન ચલાવનાર વ્યક્તિ મહિનાની છેલ્લી તારીખમાં વર્ષોથી કેરોસીન અને અનાજનો જથ્થો સગેવગે કરતો હોવાના કારણે લાભાર્થીઓને તેનો લાભ મળતો ન હતો. જ્યારે લાભાર્થી પોતાનુ અનાજ લેવા જાય છે ત્યારે કહેતા હોય છે કે જથ્થો ઉપરથી ઓછો આવે છે. પરંતુ આ દુકાનદાર મહિનાની આખર તારીખમાં જથ્થો સગેવગે કરી કાળાબજાર કરતો હોવાનું માલૂમ પડતાં ગ્રામજનોએ વોચ રાખી હતી. જેને પરિણામે શનિવારે સાંજના કેરોસીનના ખાલી ડબ્બા ભંડાર આગળ પડી રહ્યા હોય ગ્રામજનોને શંકા જતાં તપાસ શરૂ કરી હતી. જેના પગલે રાત્રિના કેરોસીનનો જથ્થો લઈને બહાર નિકળતા સરકારી સસ્તા અનાજના દુકાનદારને લોકોએ રંગેહાથ પકડી પાડ્યો હતો. ત્યારબાદ બોરસદ મામલતદાર કચેરીને જાણ કરી પૂરવઠો સોંપી દેવાયો હતો.